“ศรีสุวรรณ” ขู่ร้อง ป.ป.ช. เอาผิดทัพอากาศ-สน.ดอนเมืองปล่อยรถบรรทุกดินทำถนนพัง
“ศรีสุวรรณ” ขู่ร้อง ป.ป.ช. เอาผิดทัพอากาศ-สน.ดอนเมืองปล่อยรถบรรทุกดินทำถนนพัง
“ศรีสุวรรณ” ขู่ร้อง ป.ป.ช. เอาผิดทัพอากาศ-สน.ดอนเมืองปล่อยรถบรรทุกดินทำถนนพัง
27 มิ.ย. 2563

นายศรีสุวรรณ จรรยา นายกสมาคมต่อต้านสภาวะโลกร้อน เปิดเผยผ่านโพสต์เฟซบุ๊กว่า สมาคมฯ ได้รับการร้องเรียนจากประชาชนผู้ใช้รถใช้ถนนบริเวณ ถ.เดชะตุงคะ แขวงทุ่งสีกัน เขตดอนเมืองว่า ได้รับความเดือดร้อนและเสียหายอย่างหนัก เนื่องจากเคยใช้ถนนที่ราบเรียบปูด้วยแอสฟัสต์อย่างดี กลับกลายเป็นถนนที่หลุมบ่อขนาดใหญ่ แตกและยุบตัวเสียหาย
ทั้งนี้ สาเหตุที่ถนนดังกล่าวชำรุดเป็นหลุมบ่อเสียหาย สืบเนื่องมาจากมีรถบรรทุกพ่วง 6 เพลา 22 ล้อ ซึ่งมีน้ำหนักบรรทุกมากกว่า 50,500 กิโลกรม ขนดินเข้าออกมากกว่า 20 คัน ทยอยนำดินจากบริเวณศูนย์ราชการฯ แจ้งวัฒนะ มาถมบริเวณพื้นที่ด้านข้างสนามบินเล็กทุ่งสีกันและเรือนจำทหารอากาศ ซึ่งเป็นการแบกน้ำหนักบรรทุกเกิน 21 ตัน มากกว่ามาตรฐานถนนจะร้องรับได้
อีกทั้งการบรรทุกไม่มีผ้าใบปิดคลุมให้มิดชิด ทำให้ดินล่วงหล่นตลอดเส้นทาง และบริเวณหน้าถนนทางเข้าพื้นที่ถมดินไม่มีการคอยกวาดฝุ่นดินหรือล้างถนนแต่อย่างใด ทำให้เกิดฝุ่นละอองฟุ้งกระจายตลอดเวลา และปล่อยให้รถขนดินจำนวนมากมาจอดเข้าคิวรอถมดินบนถนนกีดขวางทางสัญจรของประชาชน ซึ่งเป็นเรื่องที่ผิดกฎหมายอย่างชัดเจน ทั้ง พ.ร.บ.การจราจร 2522 พ.ร.บ.รักษาความสะอาดฯ 2535 พ.ร.บ.การสาธารณสุข 2535 พ.ร.บ.การขุดดินและถมดิน 2543 โดยเฉพาะ พ.ร.บ.ทางหลวง 2535 ม.45 ม.61 ประกอบ ม.72 ม.73/2 มีโทษจำคุกไม่เกิน 3 ปี ปรับไม่เกิน 6 หมื่นบาทหรือทั้งจำทั้งปรับ ซึ่งเคยมีคำพิพากษาศาลฎีกาที่ 5980/2560 ศาลสั่งจำคุก โดยไม่รอการลงโทษมาแล้ว
โดยพื้นที่ดังกล่าวเป็นพื้นที่ของกองทัพอากาศ อยู่ในเขตอำนาจการดูแลของสถานีตำรวจนครบาลดอนเมือง และสำนักงานเขตดอนเมือง ซึ่ง สน.ดอนเมืองก็ตั้งอยู่บน ถ.เดชะตุงคะ ห่างจากสถานที่เกิดเหตุประมาณ 500 กว่าเมตรเท่านั้น แต่กลับมองไม่เห็นการกระทำความผิดหรือฝ่าฝืนกฎหมายหรืออย่างไร ที่สำคัญถนนเดชะตุงคะ สร้างมาจากเงินภาษีของประชาชน แต่กลับปล่อยให้ผู้ประกอบการรถบรรทุกหรือผู้รับเหมามาย่ำยี จนถนนชำรุดแตกร้าว ยุบตัวเป็นหลุมบ่อพังเสียหาย เป็นปัญหาและอุปสรรคต่อยานยนต์และการจราจร หรือคิดว่าเป็นพื้นที่ของทหารแล้ว จะทำอะไรก็ได้ ไม่ผิดกฎหมายหรือย่างไร
ทั้งนี้ สมาคมฯ จะให้เวลา สน.ดอนเมือง กองทัพอากาศ และ ผอ.เขตดอนเมือง ไม่เกิน 5 วันนับแต่วันนี้ ในการดำเนินการจับกุมผู้ประกอบการรถบรรทุก และเจ้าของที่ดินผู้ว่าจ้าง ฐานละเมิดกฎหมายข้างต้น รวมทั้งเป็นตัวการร่วมในการทำลายทรัพย์สินของทางราชการดังกล่าว และต้องสั่งให้ผู้ประกอบการมาบูรณะซ่อมแซมถนนดังกล่าวให้กลับสู่สภาพเดิมภายใน 5 วัน โดยเงินของผู้ประกอบการเอง หากล่าช้าเกินไปกว่านี้ สมาคมฯจะนำความไปยื่นร้อง ป.ป.ช. เพื่อเอาผิดผู้ที่เกี่ยวข้องทั้งหมดฐานละเว้นการปฏิบัติหน้าที่ต่อไป